handspier | © My Klaskamer - idees en gedagtes uit 'n juffrou se pen
Januarie 23, 2015
Juffer	afrikaans, skrif	fynmotoriese, fynspier ontwikkeling, handspier	Lewer kommentaar
23 Januarie is Skrifdag in ander wêrelddele, maar kan beslis ook in Suid-Afrika gevier word. Vir die jonger outjies, kan ‘n mens fynspier oefeninge gee:
Bou eenvoudige prente, lyne, vorms, syfers of letters met ‘n pennetjiebord.
Vorm eenvoudige prente met rekkies op ‘n spykerbord. (Bou byvoorbeeld ‘n huisie uit vorms.)
Versteek klein speelgoed of albasters in ‘n kleibal en vra dat hulle dit uit haal.
Gee ‘n ou knoffelpers om klei wurmpies mee te druk. Gebruik die wurmpies in prente, syfers of vorms. Ouer kinders kan patrone, letters of selfs woorde probeer vorm.
Skep die geleentheid om te knip, pennetjies te knyp, met klampies te werk of om skroewe en moere vas te draai.
Gebruik ‘n papierpons (of een wat prentjies pons) om konfetti te pons.
Skryf met gom (naam, letters, syfers…) en strooi blinkertjies of konfetti bo-oor.
Hersien patrone. ‘n Mens kan dit ook met padverf op die muur of teeroppervlakte verf en daaroor voel.
Fokus op die potloodgreep en wys ook vir die linkshandige outjies hoe om te knip en hoe om potlode vas te hou.
Begin die skrifles met ‘n paar fynspier oefeninge.
Hersien die letterformasies en beginpunte. Neem kennis van uitvalle en omkerings…
Gee vir die ouer kinders verskillende skrif voorbeelde om te kopieer of sit die voorbeelde op ‘n tafel in die geletterdheidshoek – met interessante potlode en plakkers om die bladsye te versier.
Bind ‘n skrifboek om te lees en te versier. [skrif oefeninge – drukskrif]
Laat die outjies verskillende woorde in verskillende kleure natrek.
Maak groot kartonletters (hetsy druk- of lopende skrif), sodat die kinders dit kan versier. Hang dit uit die dak of gebruik dit op die woordmuur.
Tik gerus ook soekterme soos skrif, skryf, drukskrif, lopende skrif, potloodgreep…by die bruin soekblokkie laer af aan die regterkant in.
Juffer	afrikaans, mamma, onderwys, ouers, pappa, skool	arbeidsterapeut, arbeidsterapie, duim, fynspier ontwikkeling, greep, hand, handspier, kind, kinders, letterformasie, middelvinger, potloodgreep, skrif, skryf, stadig, wysvinger	18 Kommentaar
Sommige kinders sukkel om netjies, vloeiend en vinnig te skryf. Dikwels worstel dié outjies daarmee om ‘n potlood reg vas te hou. Hulle klou as’t ware die potlood en het min beheer oor die skryfaksie. Wanneer die vingers korrek geplaas word, is daar meer beheer oor die handspiere en dus ook oor skrif. Só ‘n outjie sy fynspiere is nog onderontwikkeld. (Kyk gerus na die idees om die fynspiere te ontwikkel onder ‘n vorige inskrywing.)
Soms veroorsaak ‘n stywe, gespanne greep ‘n toestand waar die handspiere nie meer so beweeglik of beheerbaar is nie – carpal tunnel syndrome.
Ek vertel gewoonlik ‘n storie waar die duim en wysvinger die kake van ‘n krokodil is. Hy het net een kaak bo en een onder – daarom mag net hierdie twee vingers op die potlood rus. Die res van die hand is soos ‘n skilpad se dop. ‘n Skilpad kan nie sien waar hy loop as die dop oor sy oë hang nie – daarom lig ons die dop (hand) so ‘n bietjie op. Die potlood word net bokant die verflagie vas gehou – sodat die skilpad se “nek” met gemak kan beweeg. Die ringvinger en pinkie word ingekrul en die middelvinger dien as ‘n kussinkie vir die skilpad se moeë nek. Elke juffrou het ‘n ander storie. Vind gerus uit watter een jou kind se juffrou verkies. Indien jou kind sukkel om die vingers op die korrekte plekke te hou, kan ‘n grepie aangeskaf word. Dis gewoonlik rubberstukkies wat bo-oor die potlood geskuif word met merkies daarop.